Sfidat e industrisë së ushqimit të shpejtë
Ndryshimi i shijes së konsumatorëve kërkon ndryshim të kësaj industrie
Kompanitë gjigande të llojit Fast Food po përballen me kërkesat e konsumatorëve për ushqime të shëndetshme që t’u përshtaten kërkesave të tyre individuale. Korrespondenti i Zërit të Amerikës Mike O'Sullivan njofton nga Los Anxhelesi se industria e ushqimeve të çastit po u përgjigjet konsumatorëve që duan më shumë sesa një hamburger dhe patate të skuqura. Industria e restoranteve “Fast Food” filloi në autostradën historike “Route 66” në San Bernardino, të Kalifornisë, ku vëllezërit McDonald hapën një restorant në vitin 1940. Ata në pas e përqëndruan aktivitetin e tyre tek hamburgerat dhe patatet e skuqura, duke shitur volum të madh me çmime të ulta. Një i njohuri i tyre, biznesmeni Ray Kroc, ua bleu biznesin dhe e shndërroi atë më pas në një perandori mbarëbotërore. Një muze privat pranë restorantit të parë McDonald's festoi 75 vjetorin e kompanisë, ndërsa pronari i muzeut Albert Okura u tregon vizitorëve për idenë e madhe të dy vëllezërve. Ushqimi ishte i shpejtë dhe i lirë. Tommy Bliss shkonte shpesh në ato kohë, kur McDonald ishte një pikë grumbullimi për adoleshentët. Të rinjtë sot shkojnë në restorante të tjera si Chipotle. Ky rrjet me ushqim të shpejtë meksikan reklamon përbërës të shëndetshëm. Një i tillë në rrethinat e Uashingtonit tërheq klientë si Yao Odamtten. Chipotle është pjesë e një segmenti të ri restorantesh të ushqimit të shpejtë, thotë analisti i kësaj industrie Shon Hiatt. Hamburgera me mish viçi, me ose pa domate, apo sanduiçë vegjetarian me kërpudha, është formula e rrjetit Shake Shack, një restorant i ri në Nju Jork, aksionet e të cilit filluan të shkëmbehen në bursë këtë vit për herë të parë. Hiatt thotë se këto restorante të reja tërheqin grupmoshat e mijëvjeçarit, të rinjtë që u bënë të rritur rreth vitit 2000. McDonald's përballet me rënie të fitimeve dhe po mëkëmbet nga rënia e vitit të kaluar për shkak të furnizimit me mish të prishur nga një kompani kineze. Skandali ka ndikuar edhe rrjete të tjera si KFC. McDonald's ka ndryshuar menunë e saj duke përfshirë më shumë artikuj të shëndetshëm. Kompania po shqyrton edhe automatizimin për ta bërë menunë e saj më të përshtatshme. Dhe përballë kërkesave të punonjësve për paga më të larta, mund të përdorë automatizimin për të ulur koston e krahut të punës. Analistët e industrisë thonë se gjigantët e ushqimit të shpejtë duhet të gjejnë mënyra për të ndryshuar biznesin e tyre me ndryshimin e shijes së konsumatorëve.